70 करोड़ की चल-अचल संपत्ति; कैसीनो का नाम बिग ​​​​​​​डैडी, सिरसा में कई एकड़ का महल
हरियाणा के पूर्व गृह राज्य मंत्री गोपाल कांडा करोड़पति विधायक हैं। उनके पास करीब 70 करोड़ की चल-अचल संपत्ति है। कांडा के पिता मुरलीधर कांडा की पृष्ठभूमि RSS की थी। सामान्य परिवार में जन्मे कांडा दसवीं तक पढ़े लिखे हैं।
गीतिका सुसाइड केस में बरी होने वाले हरियाणा के पूर्व गृह राज्यमंत्री गोपाल कांडा करोड़पति हैं। 2019 के विधानसभा चुनाव में दाखिल एफिडेविट के मुताबिक कांडा के पास करीब 70 करोड़ रुपए की चल-अचल संपत्ति है। सिरसा में करीब ढाई एकड़ में उन्होंने अपना महल बनवा रखा है जिसके अंदर हेलीकॉप्टर उतरने तक की सुविधा उपलब्ध है। इस महल की कीमत करोड़ों में है। गोपाल कांडा के पिता मुरलीधर कांडा की पृष्ठभूमि RSS की थी। सामान्य परिवार में जन्म लेने वाले गोपाल कांडा ने दसवीं तक पढ़ाई की है।
किसी समय सिरसा में रेडियो रिपेयरिंग का काम करने वाले कांडा की किस्मत तब पलटी जब उन्होंने सिरसा में ही जूते-चप्पल की दुकान खोली। इस दुकान के बाद कांडा ने कभी मुड़कर नहीं देखा और उसके बाद हवाई जहाज तक का सफर तय किया। राजनीति में भी धाक जमाते हुए वह राज्य में मंत्री तक बने। आज कांडा का गोवा में बिग डैडी नाम से कैसीनो चलता है। उन्हें गोवा का कैसीनो किंग भी कहा जाता है।
एक समय कांडा का कैसीनो गोवा में समुद्र के अंदर खड़े रहने वाले शिप पर चलता था। गोपाल कांडा की कंपनी मैसर्स गोल्डन ग्लोब होटल्स प्राइवेट लिमिटेड के इस शिप में उनका कैसीनो रियो चलता था। यह शिप गोवा की मंडोवी नदी में खड़ा रहता था।
कांडा के करोड़पति बनने का असली सफर साइबर सिटी गुरुग्राम से वर्ष 2000 के आसपास शुरू हुआ। उस समय राज्य में ओमप्रकाश चौटाला की अगुवाई में इंडियन नेशनल लोकदल (INLD) की सरकार थी। उस समय कांडा INLD सुप्रीमो चौटाला के बेहद करीब थे।
चौटाला सरकार के दौरान ही कांडा ने सिरसा जिले में तैनात रहे एक IAS अफसर से हाथ मिलाया। कांडा बाबा तारा के तगड़े भक्त हैं जिनकी सिरसा में कुटिया है। तारा बाबा से आशीर्वाद लेकर सिरसा से गुरुग्राम पहुंचे कांडा ने कामयाबी की ऐसी इबारत लिखी जिससे अच्छे अच्छे लोगों को भी रश्क हो जाए।
उसी समय सिरसा में तैनात रहा वह आईएएस अफसर भी गुरुग्राम में हुडा (अब HSVP) का प्रशासक लग गया। उससे दोस्ती का फायदा उठाते हुए कांडा ने गुरुग्राम में प्लाटों की खरीद-फरोख्त शुरू कर दी। चौटाला सरकार में कांडा के राजनेताओं से अच्छे संबंध बन गए।
यह वो दौर था जब गुरुग्राम तेजी से डवलप हो रहा था और बड़ी-बड़ी कंपनियां वहां अपने कार्पोरेट दफ्तर खोल रही थी। गोपाल कांडा को इस डवलपमेंट का जमकर फायदा मिला।
बड़े चौटाला को नोटों से तोला
हरियाणा की सियासत में गोपाल कांडा का नाम उस समय चर्चा में आया, जब 2004 के विधानसभा चुनाव से पहले सिरसा पहुंचे तत्कालीन मुख्यमंत्री ओपी चौटाला को कांडा ने नोटों की गड्डियों से तोला। कांडा ने तत्कालीन CM चौटाला को सिरसा के शहीद भगत सिंह चौक में नोटों से तोला था। ऐसी चर्चा रही कि कांडा ने तब चौटाला के वजन के बराबर तराजू में 80 लाख रुपए रखे थे। यह खबर अखबारों में खूब सुर्खियां बनी। उसके बाद ही सिरसा के लोगों को पहली बार गोपाल कांडा के होने का एहसास हुआ।
2009 में निर्दलीय चुनाव लड़ा ​​​​​​, हुड्‌डा का बन गए खास
2004 के विधानसभा चुनाव में ओमप्रकाश चौटाला की पार्टी, इनेलो हार गई और राज्य में भूपेंद्र सिंह हुड्‌डा की अगुवाई में कांग्रेस की सरकार बनी। कहा जाता है कि आज साइबर सिटी के नाम से मशहूर गुरुग्राम को बनाने का श्रेय काफी हद तक हुड्‌डा को ही जाता है। बिजनेस की अच्छी समझ रखने वाले गोपाल कांडा ने जल्दी ही हुड्‌डा सरकार में भी अपनी पैठ बना ली। इसके साथ ही वह धीरे-धीरे इनेलो से दूर होते चले गए।
वर्ष 2009 के विधानसभा चुनाव में गोपाल कांडा ने सिरसा सीट से बतौर निर्दलीय चुनाव लड़ा और हुड्‌डा सरकार में उद्योग मंत्री रहे लक्ष्मण दास अरोड़ा को हराकर विधानसभा पहुंचे। उस दौर में सियासत में यह चर्चा आम थी कि लक्ष्मण दास अरोड़ा को हराने और गोपाल कांडा को जिताने में तत्कालीन कांग्रेसी नेताओं ने ही अहम भूमिका निभाई। कांडा का धन-बल भी बड़ा फैक्टर रहा।
2009 के विधानसभा चुनाव नतीजों के बाद भूपेंद्र सिंह हुड्‌डा की अगुवाई में कांग्रेस को पूर्ण बहुमत नहीं मिल पाया। तब कांग्रेस ने 40 सीटें जीती और इनेलो 32 विधायकों के साथ दूसरी सबसे बड़ी पार्टी बनकर उभरी। गोपाल कांडा ने उस समय के सियासी हालात का फायदा उठाते हुए निर्दलीय जीतने वाले पांच-छह विधायकों को रातों-रात साधते हुए उनका समर्थन हुड्‌डा को दिलवा दिया।
लगातार दूसरी बार हरियाणा का मुख्यमंत्री बनने वाले भूपेंद्र सिंह हुड्‌डा ने कांडा को बतौर इनाम अपनी कैबिनेट में शामिल करते हुए गृह राज्यमंत्री की कुर्सी दी।
अप्रैल 2010 में कांडा और इनेलो नेता भिड़े
2009 के बाद भूपेंद्र सिंह हुड्‌डा की अगुवाई वाली हरियाणा सरकार में गृह राज्यमंत्री गोपाल कांडा की तूती बोलती थी जिसकी वजह से वह कांग्रेस के ही कुछ नेताओं को खटकने लगे। इस सब से बेपरवाह कांडा ने सिरसा में भी अपना कद काफी बड़ा कर लिया था। उस दौरान भूपेंद्र सिंह हुड्‌डा जब भी सिरसा पहुंचते तो इनेलो उनका तगड़ा विरोध किया करती थी।
अप्रैल 2010 में तत्कालीन सीएम भूपेंद्र सिंह हुड्‌डा की सिरसा में जनसभा थी। इसके विरोध में इनेलो नेताओं ने जबरन बाजार बंद करवाना शुरू कर दिया। इसका पता चलते ही गोपाल कांडा खुद बाजार में पहुंच गए। वहां गोपाल कांडा की इनेलो नेताओं से तीखी बहस हो गई और नौबत मारपीट तक पहुंच गई। इसके बाद कांडा के सुरक्षा गार्डों ने इनेलो नेताओं को बीच बाजार जमकर पीटा और उनके कपड़े तक फाड़ डाले। उसके बाद सिरसा का पूरा बाजार खुल गया।
पिता के नाम पर एयरलाइंस कंपनी खोली
गोपाल कांडा ने 2008 में अपने पिता मुरलीधर लख राम के नाम पर गुड़गांव से MDLR एयरलाइंस कंपनी की शुरुआत की। हालांकि, बाद में उन्होंने ये कंपनी बंद कर दी। इस दौरान कांडा की करीब 40 दूसरी कंपनियां चलती रहीं। कांडा की एयरलाइंस कंपनी में एयरहोस्टेस रही गीतिका ने जब सुसाइड किया तो तब हरियाणा के अलावा केंद्र में भी कांग्रेस की सरकार थी। यह विवाद इतना उछला कि कांडा का मंत्रिपद चला गया और उन्हें 18 महीने तिहाड़ जेल में काटने पड़े।
2014 में इनेलो के मक्खन लाल से हारे
गोपाल कांडा को गीतिका सुसाइड केस का नुकसान 2014 के हरियाणा विधानसभा चुनाव में उठाना पड़ा। इनेलो ने सिरसा सीट पर उद्योगपति मक्खन लाल सिंगला को कांडा के सामने टिकट दिया। तब तक कांडा अपनी हरियाणा लोकहित पार्टी (हलोपा) बना चुके थे। राज्य की कई सीटों पर कांडा ने अपने कैंडिडेट उतारे लेकिन वह खुद सिरसा सीट से और उनका भाई गोविंद कांडा रानियां सीट से चुनाव हार गए। 2014 के चुनाव में कांडा की पार्टी एक भी सीट नहीं जीत सकी।
2019 में केवल 602 वोट से जीते
पांच साल बाद, 2019 के विधानसभा चुनाव में गोपाल कांडा के खिलाफ सिरसा सीट पर कांग्रेस के पूर्व मंत्री लछमण दास अरोड़ा के नाती गोकुल सेतिया ने निर्दलीय चुनाव लड़ा। इनेलो ने गोकुल सेतिया को समर्थन दे दिया। बेहद कड़े मुकाबले में गोकुल सेतिया केवल 602 वोट से गोपाल कांडा से हार गए। इस चुनाव में गोपाल कांडा को एहसास हो गया कि सरकार के आसपास रहे बगैर राजनीति आसान नहीं रहने वाली।
तारा बाबा के भक्त
गोपाल कांडा के परिवार ने सिरसा में अपने महल के पास ही तारा बाबा कुटिया बनाई है जहां हर शिवरात्रि पर बड़ी पूजा होती है। इसके अलावा कोई न कोई कथावाचक कुटिया में आकर कथा करते रहते हैं। कांडा तारा बाबा कुटिया में आंखों का अस्पताल भी चला रहे हैं जहां लोगों का मुफ्त इलाज किया जाता है।
कांड़ा से जुड़ी ये खबरें भी पढ़ें:-
गोपाल कांडा को सियासी जीवनदान:गीतिका सुसाइड केस से मंत्री की कुर्सी छिनी, दोबारा बन नहीं पाए, शाह के मंच पर थी नो एंट्री
कोर्ट के इस फैसले से 11 साल से राजनीतिक किनारे पर चल रहे सिरसा MLA गोपाल कांडा को जीवनदान मिल गया है। असल में गीतिका सुसाइड केस कांडा की सियासी रास्ते की सबसे बड़ी मुश्किल थी। इससे न केवल पहले उनकी मंत्री की कुर्सी गई बल्कि दूसरी बार मंत्री बनने की मंशा भी पूरी न हो सकी (पूरी खबर पढ़ें)
एयर होस्टेस गीतिका सुसाइड केस में गोपाल कांडा बरी
हरियाणा के बहुचर्चित एयर होस्टेस गीतिका सुसाइड केस में दिल्ली की राउज एवेन्यू कोर्ट ने मंगलवार को विधायक गोपाल कांडा को बरी कर दिया। कांडा इस केस के मुख्य आरोपी थे। कांडा हरियाणा के गृह राज्य मंत्री रह चुके हैं (पूरी खबर पढ़ें)